b'\n_START_ARTICLE_\nD\xc5\xbeuba\n_START_SECTION_\nZgodovina\n_START_PARAGRAPH_\nTo obmo\xc4\x8dje je bilo naseljeno \xc5\xbee v \xc4\x8dasu Starega Egipta pred pet tiso\xc4\x8d leti, samo mesto pa so leta 1922 ustanovili gr\xc5\xa1ki trgovci, ki so zalagali britanske voja\xc5\xa1ke postojanke v okolici. Do 1940. let so imeli klju\xc4\x8dno vlogo v mestnem gospodarstvu. Leta 1930 so Britanci v Jubo preselili sede\xc5\xbe kolonialne administracije, vse od takrat je center ju\xc5\xbenosudanske politike. Po zdru\xc5\xbeitvi in osamosvojitvi Sudana leta 1955 je izbruhnila dr\xc5\xbeavljanska vojna med arabskim severom in afri\xc5\xa1kimi ljudstvi na jugu; D\xc5\xbeuba je bila kot baza vladnih sil prizori\xc5\xa1\xc4\x8de \xc5\xa1tevilnih bojev. Po podpisu premirja leta 1972 je postala administrativno sredi\xc5\xa1\xc4\x8de vse regije, takrat so se priselili \xc5\xa1tevilni vrnjeni begunci. Kot politi\xc4\x8dno in gospodarsko sredi\xc5\xa1\xc4\x8de se je mesto hitro razvijalo; med drugim je bila leta 1977 ustanovljena lokalna univerza. Po vnovi\xc4\x8dnem izbruhu medetni\xc4\x8dnega nasilja leta 1982, ki je trajalo vse do podpisa premirja leta 2005, je bilo mesto razdejano in bolj ali manj spremenjeno v voja\xc5\xa1ko opori\xc5\xa1\xc4\x8de ter prizori\xc5\xa1\xc4\x8de pogostih bojev med vladnimi silami in uporni\xc5\xa1kimi skupinami z juga. Te so Jubo razglasile za glavno mesto Avtonomne vlade Ju\xc5\xbenega Sudana.'